«ВыщIэхэм» кърагъэкIуэт
«Краснодар-3» (Краснодар) — «Спартак-Налшык» (Налшык) — 3:2 (2:1). Краснодар. «Краснодар» ФК-м и стадион. ШыщхьэуIум и 23-м. ЦIыху 200 еплъащ.
Судьяхэр: Смирнов (Волоколамск), Валеев (Дон Iус Ростов), Тибилов (Ардон).
«Спартак-Налшык»: Антипов, Мэкъуауэ, Шаваев, КIэдыкIуей, Ольмезов, Ашу (Бахъсэнокъуэ, 76), Хьэшыр, Джатэрывэ (Дэхъу, 75), Пащты (Клышэ, 88), Iэпщацэ, Гугуев (Бацэ, 88).
«Краснодар-3»: Ещенкэ, Исаенкэ, Стежко (Ники-тин, 46), Пивоваров (Ивашин, 76), Чичбэ, Бенедык, Котов (Самарциев, 90+), Петерсон, Стрельник (Власов, 46), Коломийцев, Пидлисняк.
Топхэр дагъэкIащ: Стежко, 4 (1:0). Коломийцевым, 13 (2:0). Гугуевым, 40 (2:1). Шаваевым, 59 (2:2). Чичбэ, 70 (3:2).
Дагъуэ къыхуащIащ: Пащтым, Стрельник, Чичбэ, Никитиным, Коломийцевым, Бахъсэнокъуэм.
Ипэ дыдэ дакъикъэм къыщыщIэдзауэ зэпеуэм зэрыхыхьэн хуейр щащыгъупщауэ къыщIэкIынущ «Спартак-Налшыкым» и футболистхэм вэсэмахуэ Краснодар щрагъэкIуэкIа зэIущIэм. Е, хэт ищIэн, къапэщIэувахэр зэрыщIа-лэ дыдэм (ику иту я ныбжьыр илъэс пщыкIубгъу хъууэ арат) тыншу текIуэну къащигъэхъуа? Сытми, джэгур ирагъажьэри, дакъикъэ пщыкIущ дэкIауэ арат ди щIалэхэр 0:2-уэ къыхагъащIэу щыхуежьам.
Апхуэдэ щытыкIэ хьэлъэм къикIыжыгъуафIэкъым. Псом хуэмыдэу хьэщIапIэ ущыIэу. Зи IэзагъкIи лъэщагъкIи ефIэкIыны- гъэ зиIэ «Спартак-Налшыкым» хуабжьу гугъу зригъэхьын хуей хъуащ Краснодарым и ещанэ командэм (адрейхэр хэти премьер-лигэм, хэти япэ дивизионым щоджэгу) лъэщIыхьэжын папщIэ. «ВыщIэхэри» (аращ хэгъэрейхэм я цIэлейр) псынщIэу япэ зэрищам игъэгужьеижри, икIуэтащ, текIуэныгъэр къахуэзыхь бжыгъэр яхъумэн я гугъэу.
ЕтIуанэ топыр къыщыхудагъэкIа епщыкIущанэ дакъикъэм щыщIэдзауэ налшыкдэсхэм тепщэныгъэр яубыдащ. Абыхэм адэкIэ икIуэтыпIэ яIэтэкъым. ГурыIуэгъуэт мыгу-вэу хэгъэрейхэр зэретIысэхынур. Апхуэдэуи къэхъуащ. ЕплIыщIанэ дакъикъэм ди щIалэхэр зэуа топым «Краснодар-3»-м и гъуащхьэтетым ерагъкIэ къригъэгъэзащ. Абы къигъэлъеижам кIэлъеуа ди гъуащхьауэр гъуэм и пкъом техуащ. Ещанэ удынращ топыр щыдэкIар.
ЗэрыфIахьэху бжыгъэр нэхъ мащIэ зэрыхъуам игъэгушхуауэ «Спартак-Налшыкым» и футболистхэр загъэпсэхуну икIащ. ДжэгупIэ губгъуэм къызэрихьэжуи я ебгъэрыкIуэныгъэ лъэщхэм къыпащащ. Апхуэдэхэм ящыщ зым хэгъэрейхэм футбол хабзэр я штрафнойм и ихьэпIэм пэмыжыжьэу къыщызэпаудащ. Абдежым Пащты Руслан Iэзэу къыщыхита топым Шава-ев Магомед щхьэкIэ еуэри, бжыгъэр зэхуэдэ ищIащ.
АдэкIэ ущыгугъ хъунут «Краснодар-3»-м и футболист ныбжьыщIэхэм я лъэр щIэхупэу налшыкдэсхэм текIуэныгъэр зыIэрагъэхьэну. АрщхьэкIэ, дэнэт?! Бжыгъэр зэхуэдэ зэращIыжамкIэ Iуэхур зэфIэкIауэ абыхэм къащыхъуащ икIи я ебгъэрыкIуэныгъэм зэуэ кIэрагъэхуащ. Пасэу зыIэрагъэхьа тепщэныгъэр зыIэщIэкI «Краснодар-3»-м ар къигъэсэбэпри, джэгур и унафэм щIигъэуващ. Дакъикъэ зыбгъупщI нэхъ дэмыкIыу хэгъэрейхэр аргуэру япэ ищащ. Чичбэ къизэуа штрафнойм ди гъуащхьэтет Антиповыр пэлъэщакъым. Адрей топхэр къыщыдагъэкIами хуэдэу, абы ди командэр къыхуегъэлакъым.
Аргуэру бжыгъэр зэхуэдэ ящIыжыну е, нэхъыфIыжрати, текIуэныгъэм щIэбэныну «Спартак-Налшыкым» къару иIэжтэкъым — махуищ ипэкIэ зэIущIэ гугъу абы Ставрополь щригъэкIуэкIат. Арати, 2:3-уэ къыхагъэщIащ икIи япэ джэгугъуищым зы очко закъуэ фIэкIа щызыIэрамыгъэхьауэ турнир таблицэм и кIэух увыпIэхэм къыщыхутащ. Абы и щIыIужкIэ Урысей Федерацэм и кубокым ехьэлIа зэхьэзэхуэми бэрэжьей кIуам къыхагъэкIащ, Ставрополь щыIэу щIыпIэ «Динамо»-м 1:4-уэ къыхигъащIэри. Аратэкъым дэ абы дызэрыщыгугъар.
Иджы щыгъуазэ фыхуэтщIынщ Урысей Федерацэм футболымкIэ и етIуанэ дивизионым и Япэ гупым щекIуэкI зэхьэзэхуэм ипкъ иткIэ вэсэмахуэ зэхэта джэгугъуэм кърикIуа бжыгъэхэм: «Мэшыкъуэ-КМВ» (Псыхуабэ) — «Интер» (Черкесск) — 3:1, «Легион Динамо» (Мэхъэчкъалэ) — «Анжи» (Мэхъэчкъалэ) — 4:1, СКА (Дон Iус Ростов) — «Динамо-Ставрополь» (Ставрополь) — 1:2, «Дружба» (Мейкъуапэ) — «Мэхъэчкъалэ» (Мэхъэчкъалэ) — 1:0, « «Кубань-Холдинг (Павловскэ) — «Черноморец» (Новороссийск) — 1:1, «ЕсэнтIыгу» (ЕсэнтIыгу) — Биолог-Новокубанск» (Прогресс) — 1:2, «Форте» (Таганрог) — «Кубань» (Краснодар) — 0:2.
КъыкIэлъыкIуэ джэгугъуэр «Спартак-Налшыкым» и стадионым щригъэкIуэкIынущ. ШыщхьэуIум и 29-м абы къригъэблэгъэнущ зэхьэзэхуэм бжьыпэр щызыубыдахэм ящыщ Павловскэм и «Кубань-Холдинг»-р.
Жыласэ Заурбэч.
